Ri tajin kinbꞌij chanim,
man kinbꞌij tä waꞌ chiwij iwonojel ri ix.
Ri in wetam jachin taq ri e chaꞌtal wumal.
Rajwaxik kꞌut jeꞌ käbꞌantaj na jas ri kubꞌij ru Loqꞌ Pixabꞌ ri Dios ri Tzꞌibꞌtalik:
“Ri jun ri käwiꞌ junam wukꞌ u bꞌanom u kꞌulel chwe,”
—kächa riꞌ.
Kinbꞌij waꞌ chiwe chanim kꞌä mäjaꞌ käbꞌantajik,
rech aretaq käbꞌantaj waꞌ,
ri ix kikojo chi In Riꞌ.
Qas tzij kinbꞌij chiwe,
chi jachin ri kukꞌulaj ri kintaq bꞌik,
in riꞌ kinukꞌulaj.
Jachin kꞌu ri kinukꞌulaj in,
kukꞌulaj riꞌ ri xintaqow loq,
—xcha ri Jesús chke ru tijoxelabꞌ.
Aretaq xbꞌitaj waꞌ we tzij riꞌ rumal ri Jesús,
sibꞌalaj xunaꞌ kꞌäx pa ranimaꞌ.
Qas chi saqil xubꞌij chkiwäch ru tijoxelabꞌ:
Qas tzij kinbꞌij chiwe chi jun chiwe are kinjachow na,
—xcha chke.
Te riꞌ ri tijoxelabꞌ xkichap u kaꞌyexik kibꞌ ri jun rukꞌ ri jun chik,
man xkichꞌobꞌ tä kꞌu jachin ri tajin kubꞌij ri Jesús.
Jun chke ru tijoxelabꞌ ri Jesús,
ri jun ri sibꞌalaj loqꞌ chuwäch tajin käwiꞌ chuxkut chiꞌ ri mesa.
Ri tat Simón Pedro xubꞌij che rareꞌ pa memal chi kutaꞌ che ri Jesús jachin ri tajin kubꞌij.
Te riꞌ ri areꞌ xqebꞌ rukꞌ ri Jesús,
xutaꞌ che:
Wajaw,
¿jachin riꞌ ri käbꞌij la?
—xcha che.
Xchꞌaw kꞌu ri Jesús,
xubꞌij che:
Kinrubꞌ na jun chꞌäqap kaxlan wa.
Jachin kꞌu che ri kinya wi waꞌ,
are ri areꞌ,
—xcha che.
Xurubꞌ kꞌu ri chꞌäqap kaxlan wa,
xuya che ri tat Judas Iscariote,
u kꞌojol ri tat Simón.
Xuwi xkꞌamtaj ri chꞌäqap kaxlan wa rumal ri tat Judas,
xok ri Satanás pa ranimaꞌ.
Xubꞌij kꞌu ri Jesús che:
Ri kachomaj kabꞌano,
chabꞌana waꞌ chanim,
—xcha che.
Man kꞌo tä kꞌu jun chke ri tajin kewiꞌ chiꞌ ri mesa ri xuchꞌobꞌo jas che ri Jesús xubꞌij waꞌ we tzij riꞌ che.
Ketam kꞌut chi ri tat Judas pu qꞌabꞌ kꞌo wi ri kꞌolibꞌal puaq,
rumal riꞌ jujun xkichomaj chi ri Jesús are tajin kubꞌij che chi kuloqꞌ ri rajwaxik chke che ri nimaqꞌij o kuya jubꞌiqꞌ puaq che ki toꞌik ri mebꞌaꞌibꞌ.
Xuwi kꞌu xkꞌamtaj ri chꞌäqap kaxlan wa rumal ri tat Judas,
xel bꞌi ri areꞌ.
Chaqꞌabꞌ chi kꞌu riꞌ.
Aretaq elinaq chi bꞌi ri tat Judas,
xubꞌij ri Jesús:
Kämik käqꞌalajin na chi qas nim nu qꞌij in,
in riꞌ ri Ralkꞌual ri Dios ri Qas Winaq.
Rumal kꞌu wech in känimarisax na u qꞌij ri Dios.
We rumal wech in,
in riꞌ ri Ralkꞌual ri Dios ri Qas Winaq,
känimarisax na u qꞌij ri Dios,
xuqujeꞌ ri Dios kunimarisaj na nu qꞌij in.
Chanim kꞌut kubꞌan na waꞌ.
Ix riꞌ,
ix jeꞌ ta ne alaj taq walkꞌual,
man naj tä chik in kꞌo iwukꞌ.
Ri ix kinitzukuj na.
Jas kꞌu ri xinbꞌij chke ri winaq aj Israel,
jeꞌ xuqujeꞌ kinbꞌij chiwe ix:
Man kixkowin taj kixeꞌ chilaꞌ jawijeꞌ ri kineꞌ wi in.
Kinya kꞌu kan we kꞌakꞌ taqanik riꞌ chiwe:
Chiwaj iwibꞌ chbꞌil taq iwibꞌ.
Jeꞌ jas ri in kixwaj,
jeꞌ bꞌaꞌ chibꞌana ix,
chiwaj iwibꞌ chbꞌil taq iwibꞌ.
We kiwaj iwibꞌ chbꞌil taq iwibꞌ,
konojel ri winaq käketamaj na chi ri ix,
ix nu tijoxelabꞌ,
—xcha ri Jesús chke.
Ri tat Simón Pedro xutaꞌ che ri Jesús:
Qajaw,
¿jawijeꞌ keꞌ wi la?
—xcha che.
Ri Jesús xchꞌawik,
xubꞌij che:
Jawijeꞌ ri kineꞌ wi,
ri at man katkowin taj kateꞌ wukꞌ kämik.
Kꞌä te kꞌu riꞌ kateꞌ na wukꞌ,
—xcha che.
Xubꞌij kꞌu ri tat Pedro che:
Wajaw,
¿jas che man kinkowin taj kineꞌ ukꞌ la kämik?
Ri in kinya nu tzij chi kinkäm rumal ech la,
—xcha che.
Ri Jesús xchꞌawik,
xubꞌij che:
¿A qas tzij kaya a tzij chi katkäm rumal wech in?
—xcha che.
Qas tzij kinbꞌij chawe chi kabꞌij na oxmul chi man awetam tä nu wäch mäjoq koqꞌ ri amaꞌ äkꞌ,
—xcha che.